EΘNIKO KAI KAΠOΔIΣTPIAKO

ΠANEΠIΣTHMIO AΘHNΩN

ΦIΛOΣOΦIKH ΣXOΛH

TMHMA ΦIΛOΛOΓIAΣ

TOMEAΣ MEΣAIΩNIKHΣ KAI

NEOEΛΛHNIKH ΦIΛOΛOΓIAΣ

ΦΦN01

EIΣAΓΩΓH ΣTHN EΠIΣTHMH

THΣ NEOEΛΛHNIKHΣ ΦIΛOΛOΓIAΣ

A’ Eξάμηνο Σπουδών

Διδάσκων: Kαθηγητής Δημήτρης Aγγελάτος

Aθήνα, Οκτώβριος 2010ΠΕΡΙΓΡΑΦΗ MAΘHMATOΣ

Στο μάθημα αυτό που είναι οργανωμένο σε τέσσερα μέρη (Α’-Δ’), χωρισμένα σε δύο, πέντε, πέντε και τέσσερεις αντίστοιχα ενότητες, επισημαίνονται οι ορίζουσες κατευθύνσεις της επιστήμης της Νεοελληνικής Φιλολογίας (έννοιες/όροι, αντικείμενο, μέθοδοι) και των στόχων της, τις έγκυρες δηλαδή εκδόσεις των κειμένων της νεοελληνικής λογοτεχνίας από τη μια, την ανάλυση και ερμηνεία τους από την άλλη.

Οι ορίζουσες κατευθύνσεις της επιστήμης της Νεοελληνικής Φιλολογίας και οι στόχοι της, αποτελούν το αντικείμενο των τριών από τα τέσσερα μέρη, επικεντρωμένων αντίστοιχα στην εννοιολόγηση της επιστήμης γενικά και της Φιλολογίας ειδικά, στις βασικές έννοιες και όρους της Νεοελληνικής Φιλολογίας (πρώτο μέρος), στο αντικείμενό της (δεύτερο μέρος) και στις μεθόδους επιστημονικής πρακτική της (τρίτο μέρος), επιδιώκοντας την κατά το δυνατόν "χαρτογράφηση" του πεδίου της.

Αναλυτικότερα, στο πρώτο μέρος (Α’) περιλαμβάνονται ορισμένες εισαγωγικές επισημάνσεις για το περιεχόμενο του όρου *επιστήμη* (εννοιολογικό σύστημα, αντικείμενο, μέθοδοι επιστημονικής πρακτικής), και εξειδικευτικά για εκείνην της Φιλολογίας, θεωρημένη στο πλαίσιο των ανθρωπιστικών επιστημών, για να διευκρινιστεί αμέσως μετά στο πεδίο πλέον της επιστήμης της Νεοελληνικής Φιλολογίας, το ακριβές περιεχόμενο εννοιών και όρων όπως *Nεοελληνικός/ή* (σε συσχετισμό με τον όρο *Μεσαιωνικός/ή*), *Φιλολογία* (η επιστήμη, το αντικείμενο, οι στόχοι), *Λογοτεχνία* (περιλαμβάνει κείμενα όπου προβάλλεται ο έντεχνος χαρακτήρας της οργάνωσής τους), *Γραμματεία* (περιλαμβάνει πάσης φύσεως κείμενα), *Γραμματολογία* (ο ευρύτερος ιστορικο-φιλολογικός κλάδος που έχει ως αντικείμενο τη *γραμματεία*).

Στο δεύτερο μέρος (Β’) ορίζεται αναλυτικά το αντικείμενο της επιστήμης, που είναι η *νεοελληνική λογοτεχνία*, δηλαδή τα *κείμενα*, τα *είδη*, και οι *τρόποι* της, απαραίτητη προϋπόθεση για τη μελέτη των οποίων είναι η γνώση των "υλικών" που τα τροφοδοτούν και τα υποστηλώνουν, αφενός δηλαδή *μορφές*, όπως η γλώσσα, τα σχήματα λόγου, ο ρυθμός και η μετρική, η αφήγηση και οι σκηνικοί λόγοι, αφετέρου ιδέες (φιλοσοφικο-αισθητικές και καλλιτεχνικές/λογοτεχνικές αντιλήψεις)· απαραίτητη είναι ασφαλώς και η γνώση των χωρο-χρονικών ορίων της νεοελληνικής λογοτεχνίας, πότε δηλαδή αρχίζει και ποιο το γεωγραφικό της στίγμα, και των υλικών μορφών με τις οποίες παραδίδεται, χειρόγραφες, έντυπες, ψηφιακές. Το δεύτερο μέρος ολοκληρώνεται με μια αναφορά στις καταγραφές της νεοελληνικής λογοτεχνίας βάσει του σχήματος: *τι*-*με τι*-*πότε*-*που*-*πως*.

Το τρίτο μέρος (Γ’) αφορά στις μεθόδους επιστημονικής πρακτικής, που χρησιμοποιεί η Nεοελληνική Φιλολογία, προερχόμενες από τα πεδία ανάλυσης και ερμηνείας των κειμένων της νεοελληνικής λογοτεχνίας, την ιστορία δηλαδή, τη θεωρία, την κριτική και τη σύγκριση. Προηγούνται ορισμένες εισαγωγικές επισημάνσεις για τη συμπληρωματικότητα των μεθόδων, για τις έννοιες της *ανάλυσης* και της *ερμηνείας*, όπως και των απαιτήσεών τους για *περιγραφή*, *εξήγηση* και *επιχειρηματολογία*, και ακολουθούν ειδικότερες αναφορές στην ιστορία, στη θεωρία, στην κριτική και τη σύγκριση.

Το τέταρτο, τέλος, μέρος (Δ’), επικεντρώνεται στην εξοικείωση με τα εργαλεία δουλειάς που διαθέτει η επιστήμη, για να επιτύχει το στόχο της. Τα εργαλεία αυτά (βιβλία, πάσης φύσεως περιοδικές εκδόσεις, χειρόγραφο και ψηφιοποιημένο υλικό) έχουν ορισμένα τυπολογικά χαρακτηριστικά και διακρίνονται, ανάλογα με το επίπεδο λειτουργίας τους, σε *πρωτογενή*, *δευτερογενή* και *εργαλεία υποδομής*. Στα *πρωτογενή* ανήκουν κατά κύριο λόγο τα λογοτεχνικά κείμενα, μαζί με όσα από τα γραμματειακά εν γένει κείμενα μπορούν να αποτελέσουν συγχρονικές πηγές για τη μελέτη των πρώτων, στα *δευτερογενή* ανήκουν οι ποικίλες στο είδος τους φιλολογικές μελέτες επί των κειμένων, λογοτεχνικών και γραμματειακών (συγχρονικών πηγών), ενώ στα *εργαλεία υποδομής* εγγράφονται έργα που από το χαρακτήρα τους, αποτελούν προϋποθέσεις για την εκπόνηση μελετών (δευτερογενές επίπεδο) επί των κειμένων (πρωτογενές επίπεδο), και διακρίνονται σε βιβλιογραφικές συνθέσεις ή απλώς βιβλιογραφίες και έργα αναφοράς (εγχειρίδια, λεξικά και λημματογραφικά εν γένει έργα).

Με την επιστημονική έρευνα ο/η φιλόλογος μαθαίνει *πως να* αξιοποιεί τις μεθόδους και τα εργαλεία δουλειάς της επιστήμης του/της, κινούμενος/η στον άξονα ακριβώς που ορίζεται από το αντικείμενο, δηλαδή από τη νεοελληνική λογοτεχνία. Μαθαίνει ως εκ τούτου *πως* να κάνει εύλογες υποθέσεις εργασίας, *πως* να οριοθετεί σωστά το πεδίο που θα καλύψει η έρευνά του/της, *πως* να εντοπίζει (η εργασία σε βιβλιοθήκες, σε σπουδαστήρια και στο διαδίκτυο), να επεξεργάζεται και να "αποθηκεύει" με κριτικό τρόπο ("τακτικές" ανάγνωσης πρωτογενών και δευτερογενών πηγών· σημειώσεις σε δελτία ή ηλεκτρονικούς φακέλους) την αρμόδια για κάθε ζήτημα βιβλιογραφία, δηλαδή τις πηγές, βασισμένος/η στην αυτοψία επ’ αυτών και στο σεβασμό του ερευνητικού μόχθου των προγενέστερων και σύγχρονων μελετητών, *πως* να σχεδιάζει, τέλος, την κάθε φορά δέουσα προσέγγιση του αντικειμένου του, και να την φέρει σε πέρας· συνειδητοποιεί έτσι την αξία της έρευνας στο πεδίο της επιστήμης του/της και κατακτά το επιστημονικό πνεύμα της Φιλολογίας.

Στο τέλος κάθε μέρους και ενότητας υπάρχει ενδεικτική (και όχι ασφαλώς εξαντλητική) βιβλιογραφία για όσα ζητήματα θίγονται σε κάθε περίσταση, χρήσιμη για να εξυπηρετηθούν δύο καίριοι στόχοι: η κατάκτηση στέρεας υποδομής και ο σωστός βασικός ερευνητικός προσανατολισμός (η γραφηματική επισήμανση με: **√**, υποδεικνύει τα σημαντικότερα εργαλεία δουλειάς σχετικά με τους παραπάνω στόχους), που θα στηρίξουν μελλοντικές απαιτητικές μελέτες, εξειδικευτικού και συνθετικού χαρακτήρα, στο πεδίο της επιστήμης της Νεοελληνικής Φιλολογίας. Στην πραγμάτευση κάθε μέρους και ενότητας γίνονται παραδειγματικές αναφορές, σε λογοτεχνικά κείμενα και μελέτες, οι βιβλιογραφικές παραπομπές στα οποία υπάρχουν στις σχετικές υποσημειώσεις.

Τέλος, έχει επιλεγεί η γραφηματική προβολή λέξεων, φράσεων και εκτενέστερων παραθεμάτων (δηλώνεται με περίγραμμα του τύπου ), που έχουν ιδιαίτερη βαρύτητα στην πραγμάτευση, έτσι ώστε να είναι αποτελεσματικότερη η αναγνωστική πρόσληψη και εμπέδωσή τους.

4. Η ακριβής ορολογία , η εποπτεία της νεοελληνικής λογοτεχνίας σε όλες τις παραμέτρους της, κειμενικές και εξω-κειμενικές, η επάρκεια στις μεθόδους επιστημονικής πρακτικής, η εμπεριστατωμένη γνώση των εργαλείων δουλειάς και η σωστή χρήση τους, σηματοδοτούν τις αρμόζουσες επιστημονικές προδιαγραφές του/της φιλολόγου, ικανού/ής να ανταποκριθεί στις απαιτήσεις των τριών στόχων της επιστήμης της Νεοελληνικής Φιλολογίας, των εκδόσεων δηλαδή, της ανάλυσης και της ερμηνείας των κειμένων της νεοελληνικής λογοτεχνίας.

Οι απαιτήσεις για την παρακολούθηση του μαθήματος περιλαμβάνουν εκτός των προβλεπόμενων διδακτικών ωρών, την εξοικείωση με τα εργαλεία δουλειάς (Δ’ μέρος)· θα οριστούν για τον σκοπό αυτό, συγκεκριμένες ημέρες και ώρες, κατά τις οποίες οι πρωτοετείς φοιτητές και φοιτήτριες θα επισκέπτονται το Σπουδαστήριο Βυζαντινής και Νεοελληνικής Φιλολογίας, ανά εικοσαμελείς ομάδες υπό την επίβλεψη του διδάσκοντος και μεταπτυχιακών φοιτητών και φοιτητριών, που εκπονούν διδακτορική διατριβή στη Νεοελληνική Φιλολογία.

Το αναλυτικό περιεχόμενο μαθημάτων και η συναφής βιβλιογραφία, για όλο τον κύκλο της παράδοσης, καθώς και υλικό (σημειώσεις, φωτοτυπίες, κλπ) για κάθε μάθημα ξεχωριστά, θα δίδονται μέσω της ηλεκτρονικής υπηρεσίας του Πανεπιστημίου, «Ηλεκτρονική Τάξη» (ο κωδικός της παράδοσης **ΦΦΝ01** είναι: **PHIL**), με τη χρήση της οποίας καλούνται έγκαιρα να εξοικειωθούν οι πρωτοετείς φοιτητές και φοιτήτριες του Τμήματος Φιλολογίας.

Η τελική γραπτή εξέταση θα βασιστεί στην ύλη και των τεσσάρων μερών (Α’-Δ’) του μαθήματος. Για το σκοπό αυτό θα χρησιμοποιηθεί το σύγγραμμα που θα διανεμηθεί, και όσα λήμ. σημειώνονται με **√** στην Eνδεικτική Bιβλιογραφία κάθε μέρους και ενότητας· για τα λήμ. αυτά θα γίνει λόγος στη διάρκεια των μαθημάτων.

ΣXEΔIAΓPAMMA ΠAPAΔOΣHΣ

**Μέρος Α’**

[2 μαθήματα]

Οι έννοιες και οι όροι: η *επιστήμη*· η Φιλολογία και οι ανθρωπιστικές επιστήμες· η Νεοελληνική Φιλολογία

1. Η *επιστήμη*· η Φιλολογία και οι ανθρωπιστικές επιστήμες

2. Οι βασικές έννοιες και οι συναφείς όροι της Νεοελληνικής Φιλολογίας: *Φιλολογία* και *Γραμματολογία*· *Λογοτεχνία* και *Γραμματεία*· *Nεοελληνικός/ή* και *Μεσαιωνικός/ή*.

**Μέρος Β’**

[4 Μαθήματα]

Το αντικείμενο της Nεοελληνικής Φιλολογίας: η *νεοελληνική* *λογοτεχνία* (*τι* είναι· *με τι* οικοδομείται· *πότε* και *που* εντοπίζεται· *πως* είναι)

1. *Τι* είναι

Λογοτεχνικά *κείμενα*, λογοτεχνικά *είδη* και λογοτεχνικοί *τρόποι*-η *διαλογική* τους ύπαρξη· οι *μεταφράσεις*-πρωτότυπα λογοτεχνικά κείμενα.

2. *Με τι* οικοδομείται

*Mορφές*

α’) Γλώσσα: τα ιδιώματα· η ομιλούμενη κοινή· η διόρθωση· ο εξαρχαϊσμός· η φωνητική ορθογραφία· η καθαρεύουσα· η δημοτική

β’) Σχήματα λόγου: γραμματικά· συντακτικά (κατά τη θέση όρων)· συντακτικά (κατά την πληρότητα του λόγου)· σημασιολογικά/τρόποι

γ’) Ρυθμός και μετρική: ρυθμός· μετρικά σχήματα και σχήματα λόγου· μετρική· τα δύο μετρικά συστήματα· τύποι στίχου: ο έμμετρος στίχος, ο ελευθερωμένος στίχος, ο πεζός στίχος, ο ελεύθερος στίχος

δ’) Αφήγηση και σκηνικοί λόγοι: χρόνος (ιστορίας και αφήγησης)· αφηγητής (τύποι λόγου και εστίασης/ προοπτικής)· πράξη της αφήγησης· σκηνικοί λόγοι

*Ιδέες*

Φιλοσοφικές, αισθητικές, καλλιτεχνικές και λογοτεχνικές αντιλήψεις

3. *Πότε-Που εν*τοπίζεται

*Πότε* αρχίζει η νεοελληνική λογοτεχνία: γλωσσικά και ευρύτερα ιστορικά και πολιτισμικά κριτήρια· *που* ορίζεται το γεωγραφικό στίγμα της: επιθετικοί προσδιορισμοί και προσδιορισμοί τόπου· το *κέντρο* και η *περιφέρεια*

4. *Πως* είναι

Τα κείμενα της νεοελληνικής λογοτεχνίας και η παράδοσή τους: *χειρόγραφα* (*αυτόγραφα* και *αντίγραφα*), *εκδόσεις* (*επιστημονικές/κριτικές*, *φιλολογικές* και *χρηστικές*) λογοτεχνικών κειμένων και η *ψηφιακή* μορφή τους·*ανατύπωση* και *επανέκδοση*· αυτοτελείς και μη εκδόσεις, περιοδικά έντυπα και *προδημοσιεύσεις*· οι διαφορές μεταξύ προδημοσιεύσεων, εκδόσεων, επανεκδόσεων και ανατυπώσεων, και το ζήτημα της *εγκυρότητας*

5. Το σχήμα της νεοελληνικής λογοτεχνίας (*τι*-*με τι*-*πότε*-*που*-*πως*)

Καταγραφές λογοτεχνικών κειμένων, *ειδών* και *τρόπων*- οι ιστορίες της νεοελληνικής λογοτεχνίας

Μέρος Γ’

[4 Μαθήματα]

Tα πεδία *ανάλυσης* και *ερμηνείας* της λογοτεχνίας και οι συναφείς μέθοδοι επιστημονικής πρακτικής στη Νεοελληνική Φιλολογία: *ιστορία*, *θεωρία*, *κριτική* και *σύγκριση*

1. Εισαγωγικά: μέθοδοι επιστημονικής πρακτικής και στόχοι της Νεοελληνικής Φιλολογίας· *έκδοση*, *ανάλυση*  και *ερμηνεία*· *περιγραφή*, *εξήγηση*, *επιχειρηματολογία*· η συμπληρωματικότητα τωνμεθόδων

2. Ιστορία (της λογοτεχνίας): η *ιστορικότητα*

3. Θεωρία (της λογοτεχνίας): η *λογοτεχνικότητα*

4. Κριτική (της λογοτεχνίας): η *αξιολόγηση*

5. Σύγκριση (Συγκριτική Φιλολογία): η *συγκρισιμότητα*

Μέρος Δ’

[3 μαθήματα]

# Tα εργαλεία δουλειάς της επιστήμης της Nεοελληνικής Φιλολογίας: τυπολογικά χαρακτηριστικά· πρωτογενές και δευτερογενές επίπεδο· εργαλεία υποδομής.

1. Τυπολογικά χαρακτηριστικά των εργαλείων δουλειάς και ο τρόπος παραπομπής σ’αυτά

2. Πρωτογενές επίπεδο: λογοτεχνκά κείμενα και συγχρονικές πηγές τους/γραμματειακά κείμενα

3. Δευτερογενές επίπεδο: φιλολογικές μελέτες

4. Εργαλεία υποδομής: βιβλιογραφικές συνθέσεις και έργα αναφοράς

**ΠEPIEXOMENO MAΘHMATΩN**

**KAI ENΔEIKTIKHBIBΛIOΓPAΦIA**

**Μέρος Α’**

Οι έννοιες και οι όροι: η *επιστήμη*· η Φιλολογία και οι ανθρωπιστικές επιστήμες· η Νεοελληνική Φιλολογία

**1. Η *επιστήμη*· η Φιλολογία και οι ανθρωπιστικές επιστήμες**

H επιστήμη ορίζει ένα σύνθετο πλέγμα διαδικασιών, οι οποίες αποσκοπούν στην γνωσιακή κατάκτηση ενός πεδίου ή ενός “αντικειμένου” της πραγματικότητας, όχι αυτού καθεαυτού, εμπειρικά δηλαδή ορατού και υπάρχοντος, αλλά επιστημονικά συγκροτημένου μέσα από τις παραπάνω διαδικασίες, βασισμένες σε ορισμένο εννοιολογικό σύστημα και μεθόδους επιστημονικής πρακτικής· έτσι η επιστήμη δεν κατακτά απλώς το στοχευμένο αντικείμενο αλλά και τη δική της επιστημονική σύσταση, κατακτά λοιπόν γνωσιακά «*εκείνο αποκλειστικά* το πραγματικό αντικείμενο το οποίο η *ίδια*, συστηνόμενη, σκοπεύει και μόνον *όπως η ίδια*, με τη σύστασή της, το σκοπεύει» (Aριστ. Mπαλτάς, «Aπέναντι στην επιστήμη. Πρόταση για μια συγκρότηση της έννοιας», 33).

Tα συστατικά στοιχεία της επιστήμης είναι το *αντικείμενο*, το *εννοιολογικό σύστημα* και *μέθοδοι επιστημονικής πρακτικής* της: τα στοιχεία αυτά δεν είναι ανεξάρτητα μεταξύ τους, αλλά προσδιορίζουν και ελέγχουν το ένα το άλλο, στο συγκροτητικό ορίζοντα της επιστήμης. H επιστήμη προχωρά στο στόχο της, επιδιώκοντας να κατακτήσει μέσα στο χρόνο, το ανεξάντλητο αντικείμενό της, “επιλύοντας” τα κάθε φορά νέα επιστημονικά προβλήματα, μέσα από τη ρήξη με τα ήδη κεκτημένα και βασισμένη στην αρχή της *διαψευσιμότητας*[[1]](#footnote-1)· η δυναμική αυτή ανάπτυξη της επιστήμης επιφέρει τροποποιήσεις τόσο στο εννοιολογικό της σύστημα, εξορισμού ανοικτό, όσο και στις μεθόδους επιστημονικής πρακτικής, κλονίζοντας την αντίληψη της επιστήμης ως βέβαιης και απαρασάλευτης γνώσης αμετακίνητων αληθειών.

H ανάπτυξη της επιστήμης κινείται στον άξονα της αναζήτησης της αλήθειας, θεμελιωμένη καθώς είναι στην επιχειρηματολογία και την ακρίβεια των διατυπώσεων, στη συστηματική τεκμηρίωση, στις ορθολογικές διαδικασίες ελέγχου και διόρθωσης στις διάφορες φάσεις της έρευνας, και ασφαλώς στην κινούσα δύναμη του ερευνητικού ήθους, απέναντι στην ευκολία, στην προχειρότητα, στην βάναυση οικειοποίηση του ερευνητικού μόχθου των άλλων και στην ιδιοτελή ισοπέδωση του “όλα μπορούν να ειπωθούν”.

Η επιστήμη αναπτύσσεται ως εκ τούτου μέσα από τολμηρές και ρηξικέλευθες υποθέσεις εργασίας, οι οποίες τελούν υπό καθεστώς αίρεσης, επειδή ακριβώς ενδέχεται να διαψευστούν, μέσα από τη διακρίβωση των λαθών στη θεμελίωσή τους, κάτι που ωστόσο συναρτά ταυτόχρονα και το δυνάμει πεδίο για μια νέα προώθηση της γνώσης, οικοδομημένη σε δοκιμασμένη πλέον βάση· η αντίληψη της επιστήμης μέσα από αυτό το πρίσμα οικοδομείται όχι ως στατική συσσώρευση γνώσης, αλλά ως ενέργεια και διαδικασία παραγωγής της.

Η διάκριση μεταξύ κατακτημένης γνώσης και διαδικασίας παραγωγής γνώσης συντονίζεται με τη διάκριση μεταξύ φυσικών και ανθρωπιστικών επιστημών[[2]](#footnote-2), θεμελιωμένη, σύμφωνα με τον W. Dilthey[[3]](#footnote-3), στην εννοιολογική αντίστιξη *εξήγηση* (της φύσης)-*κατανόηση* (της ψυχικής ζωής), με την πρώτη να προσιδιάζει στις φυσικές επιστήμες (στόχος εδώ είναι να μεταδοθεί «η γνώση του αντικειμένου τους» και να αποδοθεί «το γνωσθέν αντικείμενό τους στην παρακαταθήκη της συσσωρευμένης γνώσης»)[[4]](#footnote-4), και τη δεύτερη να αναλογεί στις ανθρωπιστικές επιστήμες, όπου το βάρος πέφτει στην κριτική «διαδικασία του γιγνώσκειν» (ό.π.).

Θεωρημένη η παραπάνω κατάσταση πραγμάτων στο πεδίο της επιστήμης της Φιλολογίας, αντικείμενο της οποίας είναι τα λογοτεχνικά κείμενα (η Φιλολογία ως ανθρωπιστική επιστήμη που αναλύει και ερμηνεύει *λέξεις* με τους ειδικούς όρους σύνθεσης και οργάνωσης της λογοτεχνίας)[[5]](#footnote-5), άρα συγγραφικές, ατομικές, πραγματώσεις, με ιδιαίτερο εν ιστορία πρόσημο, που όμως προκύπτουν μέσα από τη (διευρυμένη ή μη) *διαλογική* (βλ. παρακάτω) συνάφειά τους με άλλες ομόλογες ή/και εφάμιλλες συγγραφικές πραγματώσεις, με άλλα δηλαδή λογοτεχνικά κείμενα, γίνεται σαφές ότι η κριτική «διαδικασία του γιγνώσκειν»[[6]](#footnote-6) οικοδομείται με τον συγκερασμό ατομικού/ειδικού και γενικού[[7]](#footnote-7).

Η επιστήμη συνεπώς της Φιλολογίας στο πλαίσιο των ανθρωπιστικών επιστημών, παρέχει μια *διαλογική* γνώση και η αντιδιαστολή της προς τις φυσικές, ή «ακριβείς» επιστήμες έγκειται, σύμφωνα με τον Bakhtin, στο ότι δεν *πραγμοποιεί* το αντικείμενό της:

«Οι ακριβείς επιοστήμες αποτελούν μια μονολογική μορφή γνώσης: η νόηση παρατηρεί κάποιο *πράγμα* και αποφαίνεται γι’αυτό. Υπάρχει μόνο ένα υποκείμενο εδώ-γιγνώσκον (στοχάζεται) και ομιλόν (αποφαίνεται). Απέναντι από το υποκείμενο υπάρχει μόνο ένα *άφωνο πράγμα*. Κάθε αντικείμενο γνώσης (συμπεριλαμβανομένου και του ανθρώπου) μπορεί να γίνει αντιληπτό και να γνωσθεί ως ένα πράγμα. Αλλά ένα καθεαυτό υποκείμενο δεν μπορεί να γίνει αντιληπτό και να μελετηθεί ως πράγμα, εφ’ όσον ως υποκείμενο δεν μπορεί, ενώ παραμένει υποκείμενο, να γίνει άφωνο, και επομένως, η γνώση του δεν μπορεί παρά να είναι μόνο *διαλογική* […]. Διάφοροι τρόποι του *να είσαι ενεργητικός* στη γνωστική δραστηριότητα. Η δραστηριότητα ενός που (ανα)γνωρίζει ένα άφωνο πράγμα και η δραστηριότητα κάποιου που (ανα)γνωρίζει ένα άλλο υποκείμενο, δηλαδή η *διαλογική* δραστηριότητα του (ανα)γνωρίζοντος»[[8]](#footnote-8).

**[Ενδεικτική Bιβλιογραφία]:**

**√** 1) M. M. Bakhtin, «Προς μια μεθοδολογία των ανθρωπιστικών επιστημών» (1974), (μετφρ.: Mαρία Γνησίου-Δημ. Aγγελάτος), *Σημείον* 3 (1995) 170-184.

2) P. Bourdieu, *Eπιστήμη της επιστήμης και αναστοχασμός. Kύκλος μαθημάτων στο Collège de France 2000-2001* (2001), (μετφρ.: Θεόδ. Παραδέλλης· προοίμ.: Nικ. Παναγιωτόπουλος), Aθήνα, Πατάκης, 2007.

3) W. Iser, «Προς μια λογοτεχνική ανθρωπολογία» (1989), (μετφρ.: Στ. Pοζάνης)-«Aνθρωπολογική απολογία της λογοτεχνίας- Συζήτηση με τον Wolfgang Iser» (μετφρ.: Mίλτ. Πεχλιβάνος), *λόγου χάριν*  2 (1991) 3-24 και 25-36.

4) Αιμίλ. Μεταξόπουλος, *Σύμβαση και Αλήθεια. Περιπέτειες της σύγχρονης επιστημολογίας από τη θέση Duhem έως τη μεθοδολογία του I. Lakatos*, Αθήνα, Παπαζήσης, 1988.

5) Aριστ. Mπαλτάς, *Για την επιστήμη της ιστορίας μιας επιστήμης. Mια εισαγωγή στην επιστημολογία του Aλτουσέρ*, Aθήνα, O Πολίτης, 1990.

**√** 6) \_\_\_\_\_\_\_\_\_\_\_\_\_, «Aπέναντι στην επιστήμη: Πρόταση για τη συγκρότηση της έννοιας» (1991): *Aντικείμενα και όψεις εαυτού*, Aθήνα, Eστία, 2001, 19-76.

7) Ευθ. Γ. Παπαδημητρίου, *Θεωρία της επιστήμης και ιστορία της φιλοσοφίας. Για μια φιλοσοφικά και κοινωνικά θεμελίωμένη Επιστημολογία*, Αθήνα, Gutenberg, 1988.

**√** 8)P. Szondi, «Περί φιλολογικής γνώσεως» (1962): *Δοκίμια. Xέλντερλιν, Σλέγκελ, Σίλλερ, Mπένγιαμιν*, (μετφρ.: Στέλλα Nικολούδη), Aθήνα, Eστία, 1999, 11-38.

**2. Oι βασικές έννοιες και οι συναφείς όροι της Νεοελληνικής Φιλολογίας:**

***Φιλολογία* και *Γραμματολογία*·**

***Γραμματεία* και *Λογοτεχνία*·**

***Nεοελληνικός/ή* και *Μεσαιωνικός/ή***

**[Ενδεικτική Βιβλιογραφία]:**

 **√** 1) Στυλ. Aλεξίου, «H ορολογία των περιόδων της λογοτεχνίας μας»: *Aρχές της νεοελληνικής λογοτεχνίας/Origini della letteratura neogreca. Πρακτικά του Δεύτερου Διεθνούς Συνεδρίου Neograeca Medii Aevi* (Bενετία, 7-10/11/1991), (επιμέλ.: N. M. Παναγιωτάκης), τ. A’, Bενετία, 1993, 56-60.

2) Νάσ. Βαγενάς, «Για τις αρχές της νεοελληνικής λογοτεχνίας», *Νέα Εστία* 1797 (Φεβρ. 2007) 296-313.

**√** 3) Γιώργ. Bελουδής, «Γραμματολογία, Γραμματεία, Λογοτεχνία (η επιστήμη και το αντικείμενο)» (1987): *Ψηφίδες για μια θεωρία της λογοτεχνίας*, Aθήνα, Γνώση, 1992, 31-38.

4)\_\_\_\_\_\_\_\_\_, «Zητήματα ορολογίας»: *Γραμματολογία. Θεωρία λογοτεχνίας*, Aθήνα. Δωδώνη, 1994, 24-29.

 **√** 5) Eρατ. Γ. Kαψωμένος, «Aπό τη βυζαντινή στη νεοελληνική πολιτισμική φάση. Aξιολογικά πρότυπα στα λαϊκότροπα μεταβυζαντινά κείμενα»: *Aρχές της νεοελληνικής λογοτεχνίας*, 61-73.

6) Εμμ. Κριαράς, «Oι όροι “μεσαιωνικός” και “νεοελληνικός” στη γραμματολογία μας (1955), «H γραμματολογική τοποθέτηση της βυζαντινής δημώδους και της κρητικής λογοτεχνίας» (1955), «Tα ιδιαίτερα χαρακτηριστικά της τελευταίας περιόδου της μεσαιωνικής ελληνικής γραμματείας» (1961): *Mεσαιωνικά μελετήματα. Γραμματεία και γλώσσα*, τ. A’, Θεσσαλονίκη, Πανεπιστήμιο Θεσσαλονίκης, 1988, 405-407, 409-412 και 563-572 αντίστοιχα.

**√** 7) J. Culler, «Tί είναι η λογοτεχνία και γιατί μας ενδιαφέρει;»: *Λογοτεχνική θεωρία. Mία συνοπτική εισαγωγή* (1997), (μετφρ,: Kαίτη Διαμαντάκου), Hράκλειο, Πανεπιστημιακές Eκδόσεις Kρήτης, 2000, 23-55.

**√** 8) U. Eco, «Σχετικά με ορισμένες λειτουργίες της λογοτεχνίας» (2001): *Περί λογοτεχνίας*, (μετφρ.: Έφη Kαλλιφατίδη), Aθήνα, Eλληνικά Γράμματα, 2002, 7-27.

**√** 9) Iωάν. Πανταζίδης, «Φιλολογία, Γραμματολογία, λογοτεχνία», *Eστία* 22 (1886) 545-548.

10) Λ. Πολίτης, «’Μεσαιωνικός’ και ‘νεοελληνικός’», *Νέα Εστία* 58 (1955) 1307

**√** 11) Γ. Π. Σαββίδης, «Πότε άραγες αρχίζει η νεοελληνική λογοτεχνία;»: *Aρχές της νεοελληνικής λογοτεχνίας*, 37-41 [ανατ.: *Tράπεζα πνευματική 1963-1993*, Aθήνα, Πορεία, 1994, 312-316].

 **√** 12) Iωάν. Συκουτρής, «Γραμματεία», «Γραμματολογία» (1929), «Φιλολογία και ζωή» (1931-1932): *Mελέται και άρθρα*, (επιμέλ.: N. Δετζώρτζης), Aθήνα, Eταιρεία Σπουδών Nεοελληνικού Πολιτισμού και Γενικής Παιδείας-Ίδρυμα Σχολής Mωραΐτη, 1982 [ανατ. 1ης έκδ.: Aθήνα, Eκδόσεις του Aιγαίου 1956], 120-127, 128-171 και 210-239 αντίστοιχα.

13) Δημ. Tζιόβας, «H έννοια της λογοτεχνίας και το λυκόφως της αισθητικής αξίας»: *Mετά την Aισθητική*, Aθήνα, Γνώση, 1987, 15-38.

1. Για τη θεωρία της *διαψευσιμότητας*, βλ. τις θέσεις του K. Popper στα κεφαλαιώδη έργα του *The Logic of Scientific Discovery*, Λονδίνο, 1959 [6η: 1972], και *Conjectures and Refutations: The Growth of Scientific Knowledge*, Λονδίνο, Methuen, 1963· βλ. και την χρήσιμη σύνοψη των θέσεών του από τον Αιμ. Μεταξόπουλο: *Σύμβαση και Αλήθεια. Περιπέτειες της σύγχρονης επιστημολογίας από τη θέση Duhem έως τη μεθοδολογία του I. Lakatos*, Αθήνα, Παπαζήσης, 1988, 117-171. [↑](#footnote-ref-1)
2. Για το ζήτημα της ταξινόμησης των επιστημών, βλ. τη σύντομη ανασκόπηση του Ευθ. Γ. Παπαδημητρίου: *Θεωρία της επιστήμης και ιστορία της φιλοσοφίας. Για μια φιλοσοφικά και κοινωνικά θεμελίωμένη Επιστημολογία*, Αθήνα, Gutenberg, 1988, 119-154. [↑](#footnote-ref-2)
3. Βλ.: W. Dilthey, *Η γένεση της Ερμηνευτικής* (1900), (εισαγ.-μετφρ.-σχόλ.: Δημήτρ. Υφαντής), Αθήνα, Ροές, 2010, [↑](#footnote-ref-3)
4. P. Szondi, «Περί φιλολογικής γνώσεως» (1962): *Δοκίμια. Xέλντερλιν, Σλέγκελ, Σίλλερ, Mπένγιαμιν*, (μετφρ.: Στέλλα Nικολούδη), Aθήνα, Eστία, 1999, 14. [↑](#footnote-ref-4)
5. Βλ. τη διατύπωση του M. M. Bakhtin: «Oι ανθρωπιστικές επιστήμες- επιστήμες του πνεύματος- και οι φιλολογικές επιστήμες (ως μέρος και ταυτόχρονα κοινό όλων αυτών, η λέξη)»: «Προς μια μεθοδολογία των ανθρωπιστικών επιστημών» (1974), (μετφρ.: Mαρία Γνησίου-Δημ. Aγγελάτος), *Σημείον* 3 (1995) 173. [↑](#footnote-ref-5)
6. Βλ.: P. Szondi, «Περί φιλολογικής γνώσεως», 14. [↑](#footnote-ref-6)
7. Βλ. την αναλυτική πραγμάτευση, παραδειγματικά εφαρμοσμένη σε ποιητικά κείμενα του Fr. Hölderlin, του H. von Kleist και άλλων, από τον Szondi: ό.π., 18-38. [↑](#footnote-ref-7)
8. M. M. Bakhtin, «Προς μια μεθοδολογία των ανθρωπιστικών επιστημών», 172-173. [↑](#footnote-ref-8)